26 Ionawr 2017

|  |  |
| --- | --- |
| **Teitl y Papur:** | Cynnydd o ran datblygu Datganiadau Ardal |
| **Cyfeirnod y Papur:** | NRW B B 5.17 |
| **Noddir y Papur gan:** | Ceri Davies |
| **Cyflwynir y Papur gan:** | Russell De’ath, Sarah Williams, Andy Robinson, Justin Hanson |

|  |  |
| --- | --- |
| **Diben y Papur:** | Craffu |
| **Argymhelliad:** | Dylai'r Bwrdd gymeradwyo'r ffordd ymlaen arfaethedig o ran cynhyrchu Datganiadau Ardal.Bydd cyflwyniad a ffilm fer yn cyd-fynd â'r papur. |
| **Effaith:** | Sut y mae'r cynigion yn y papur hwn yn helpu Cyfoeth Naturiol Cymru i gyflawni egwyddorion Deddf Llesiant Cenedlaethau'r Dyfodol o ran:Edrych ar y tymor hir:Atal problemau rhag digwydd:Mae'r rhain yn rhan statudol o'r broses a byddant yn cael eu cynnwys. Mabwysiadu dull integredig:Mae Datganiadau Ardal yn sylfaen dystiolaeth i helpu i integreiddio ein cynlluniau a'n rhaglenni ni ac eraill yn well. Cynnwys amrywiaeth o'r boblogaeth:Gweithio mewn ffordd gydweithrediadol:Mae'r hyn a ddysgwyd gennym o'r treialon wedi arwain at gymryd agwedd wahanol o ran cynnwys rhanddeiliaid yn rhan o'r broses o ddatblygu datganiadau ardal, fel y disgrifir isod. Mae'r cyflwyniad yn cynnwys ychydig o adborth ynghylch y dull hwn gan ddetholiad o randdeiliaid sydd wedi cymryd rhan. Mae rhagor o gyfleoedd i ymgysylltu a chymryd rhan yn rhan statudol o'r broses a byddant yn cael eu cynnwys.  |

**Pwnc**

1. Hysbysu'r Bwrdd ynglŷn â'r cynnydd wrth ddatblygu'r dull ar gyfer paratoi Datganiadau Ardal.

**Cefndir**

1. Mae'n ofynnol i Cyfoeth Naturiol Cymru baratoi datganiadau ardal o dan Adran 11 Deddf yr Amgylchedd (Cymru) 2016 – i helpu i hwyluso gweithrediad y Polisi Adnoddau Naturiol Cenedlaethol. Disgwylir i'r polisi hwnnw gael ei gyhoeddi gan Lywodraeth Cymru ym mis Mawrth 2017, gan adeiladu ar y dystiolaeth a amlinellwyd yn yr Adroddiad ar Sefyllfa Adnoddau Naturiol diweddar.
2. Mae'r Ddeddf yn amlinellu rhai gofynion penodol o ran y dull a ddefnyddir i gynnal Datganiadau Ardal. Mae hyn yn cynnwys "gofynion statudol lleiaf", yr ydym wedi dylunio ac adeiladu ein proses arnynt hyd yma. Bydd hyn yn cael ei egluro gyda chyflwyniad sy'n cyd-fynd â hi. Yn y pen draw, mae Datganiadau Ardal yn sylfaen dystiolaeth y dylid ei pharatoi ar y raddfa briodol i’n helpu ni ac eraill i weithredu’r Polisi Adnoddau Naturiol Cenedlaethol.
3. Nid yw'r Ddeddf yn cynnwys llinell amser statudol o ran llunio Datganiadau Ardal. Fodd bynnag, gwnaeth y Gweinidog blaenorol dros Adnoddau Naturiol amlinellu'r disgwyliad y byddai Cyfoeth Naturiol Cymru yn darparu ar gyfer Cymru gyfan erbyn diwedd 2019. Rydym yn disgwyl dechrau ar y broses yn ffurfiol pan fydd yr Adroddiad ar Sefyllfa Adnoddau Naturiol yn cael ei gyhoeddi, er mwyn iddi adlewyrchu'r blaenoriaethau, risgiau, a chyfleoedd cenedlaethol a nodwyd.
4. Mae'r gwaith a ddatblygwyd gan Cyfoeth Naturiol Cymru hyd yma wedi archwilio amrywiaeth o opsiynau ar gyfer nifer posibl y Datganiadau Ardal yn eu fersiwn cyntaf, yn seiliedig ar fforddiadwyedd a'r gallu i reoli datblygiad ein sefydliad yn effeithiol. Roedd angen cynnal y gwaith hwn i lywio cynllunio gweithredol a'r gwaith datblygu sefydliadol a wnaed dros y 12 mis diwethaf. Roedd y rhagdybiaethau a wnaed er mwyn llywio'r broses honno yn ymwneud â thua chwech neu saith o ardaloedd, gan gynnwys un ar gyfer yr ardal forol. Fodd bynnag, ystyriwyd y bydd y penderfyniad terfynol o ran y raddfa yn cael ei wneud ar ôl i Bolisi Adnoddau Naturiol Cenedlaethol Llywodraeth Cymru gael ei gyhoeddi yng ngwanwyn 2017.

**Datblygu Datganiadau Ardal drwy broses o gynhyrchu ar y cyd**

Mae'r egwyddorion rheoli cynaliadwy a amlinellir yn y Ddeddf yn ofyniad cyfreithiol o ran cyflawni ein swyddogaethau. Yn benodol, rhaid i'r egwyddorion o ran cydweithio, ymgysylltu a chymryd rhan lunio dyluniad ein gwaith i ddatblygu ein dull tuag at Ddatganiadau Ardal o'r cychwyn cyntaf.

1. I'r perwyl hwn, cynhaliwyd gweithdy pedwar diwrnod rhwng 12 a 15 Medi 2016 yn Nant Gwrtheyrn, gogledd Cymru. Diben y gweithdy oedd gweithio gydag amrywiaeth eang o randdeiliaid a chynrychiolwyr ar draws Cyfoeth Naturiol Cymru, er mwyn dylunio'r broses o ddatblygu Datganiadau Ardal ar y cyd. Trwy feddu ar ddealltwriaeth glir o'r pwynt cychwynnol (y gofynion a amlinellwyd yn Neddf yr Amgylchedd) a'r pwynt gorffen (darparu ar gyfer Cymru gyfan gyda Datganiadau Ardal erbyn mis Rhagfyr 2019), ni orfodwyd unrhyw derfynau eraill. Roedd dalen lân i lunio proses a fyddai'n adeiladu ar gyd-ddealltwriaeth o'r hyn sy'n gweithio'n dda ledled Cymru ar hyn o bryd.
2. Daeth pedair proses a oedd wedi'u mapio yn dilyn y digwyddiad cyntaf hwn – a byddai unrhyw un ohonynt yn bodloni gofynion statudol cenedlaethol y Ddeddf. Efallai'n fwy nodweddiadol, gwnaeth y dull a ddefnyddiwyd gennym adeiladu sylfaen â rhanddeiliaid y gellir adeiladu ein dull cydweithredol tuag at Ddatganiadau Ardal arni.
3. Trwy weithio gyda thîm bach o staff Cyfoeth Naturiol Cymru, gwnaethom fireinio'r pedair proses wedyn er mwyn cael un broses hybrid, gan dynnu'r darnau gorau o bob un ynghyd. Yna fe wnaethom fynd â hi yn ôl i grŵp ehangach o bobl a oedd yn cymryd rhan yn y digwyddiad pedwar diwrnod er mwyn ei phrofi a'i mireinio ymhellach.
4. Datgelodd yr ail weithdy nifer o gwestiynau heb eu hateb ynghylch pwy oedd arnom angen ymgysylltu â nhw drwy gydol y broses, a phryd a sut. Fodd bynnag, roedd consensws eang gyda chamau'r broses ei hun. Gwnaethom benderfynu gynnal digwyddiad gweithdy dau ddiwrnod arall, lle y gallem archwilio'r materion hyn gan ddefnyddio enghreifftiau mwy ymarferol.
5. Cynhaliwyd y digwyddiad hwnnw rhwng 28 a 29 Tachwedd yng Nghanolfan Ddarganfod Parc Margam, lle y gwnaethom gyflwyno camau'r broses olaf. Roedd consensws eang ynghylch camau'r dull. Roedd yr ail ddiwrnod yn cynnwys edrych ar saith o "gyfleoedd" i ystyried pa dystiolaeth benodol y byddai ei hangen i ddilyn y rhain, at bwy fyddai'r dystiolaeth honno yn cael ei thargedi, a phwy fyddai mewn sefyllfa dda i'w rhoi.
6. Rydym yn dal i ddadansoddi canlyniadau'r ail weithdy, ond gwnaeth y rhai a gymerodd ran werthfawrogi'r heriau a oedd yn rhan ohono. Mae bellach yn glir bod angen i ni adeiladu ar y gwaith a wnaed hyd yma.

**Camau Nesaf Arfaethedig**

13. Yn unol ag egwyddorion cynhyrchu ar y cyd, mae angen i ni wneud y canlynol bellach:

* Llunio fersiynau terfynol o'r canllawiau i staff a rhanddeiliaid ynghylch y broses ar gyfer datblygu Datganiadau Ardal, a dod o hyd i ffyrdd o rannu a chyfathrebu hyn yn fwy effeithiol – gan gadw'r cydberthnasau a adeiladwyd gennym.
* Sicrhau bod y canllawiau hyn yn taro'r cydbwysedd cywir o ran helpu i ffurfio a chefnogi dull cyson, ond sicrhau nad yw'n rhedeg yn ormodol o'r brig i lawr, nac yn rhy rhagysgrifiadol – ac yn adlewyrchu'r angen i gael ein hysgogi drwy ymgysylltu o'r gwaelod i fyny, a sicrhau dulliau mwy arloesol.
* Datblygu hwb neu adnodd ar-lein, i'w ddefnyddio yn gydradd gan aelodau staff a rhanddeiliaid, ac i gynorthwyo gyda thrafodaeth a chyfathrebu parhaus ynghylch Datganiadau Ardal.
* Parhau i adeiladu capasiti a gallu ein staff i allu cyfrannu'n llawn, ymgysylltu a, phan fo'n briodol, arwain wrth ddatblygu Datganiadau Ardal.
* Datrys yn fanylach sut y mae Datganiadau Ardal yn llywio ein cynllunio corfforaethol a gweithredol, ac yn cael eu gweithredu ar lawr gwlad.
* Cynnal digwyddiadau pellach gyda thirluniau gwarchodedig, swyddogion polisi cynllunio, cwmnïau dŵr, a swyddogion lles, i gasglu mewnwelediadau pellach ynghylch y math o dystiolaeth a fydd fwyaf defnyddiol wrth lywio'r prosesau cynllunio statudol hynny. Y rhain yw (ond nid yr unig) prif gwsmeriaid y broses, ac mae angen inni sicrhau bod y cynhyrchion terfynol yn hawdd ymgyfarwyddo â hwy a'u defnyddio.
* Sicrhau bod y rhwydweithiau presennol yr ydym wedi'u sefydlu gyda Byrddau Gwasanaethau Cyhoeddus (a rhwydweithiau eraill sy'n bodoli eisoes) yn cael eu cynnal a'u datblygu er mwyn iddynt ddarparu sylfaen i gynorthwyo'r broses Datganiadau Ardal.

14. Mae hyn yn broses sy'n esblygu. Mae fersiwn gyntaf y Datganiadau Ardal yn gyfle i barhau trafodaethau â rhanddeiliaid yn sgil yr Adroddiad ar Sefyllfa Adnoddau Naturiol ac Asesiadau Llesiant, yng nghyd-destun y Polisi Adnoddau Naturiol Cenedlaethol - sydd yn ei dro yn debygol o adlewyrchu rhaglen "Symud Cymru Ymlaen" Llywodraeth Cymru. Bydd yn adeiladu ymhellach ar fethodoleg yr Adroddiad ar Sefyllfa Adnoddau Naturiol, er mwyn ein galluogi i ddeall yn well y data a'r dystiolaeth sydd eu hangen i ysgogi gweithrediad ar lawr gwlad.

**Risgiau Allweddol**

15. Er bod y broses wedi helpu i ennyn diddordeb amrywiaeth eang o randdeiliaid eraill i ddeall swyddogaeth a chynnwys posibl Datganiadau Ardal, mae ystod o bobl dal nad ydynt wedi bod yn bresennol yn unrhyw un o'r gweithdai. Mae angen gwneud rhagor o waith i gyfleu perthnasedd y dogfennau hyn y tu hwnt i'r sectorau amgylcheddol traddodiadol.

16. Gan ein bod bellach wedi dechrau ar y broses, mae risg y bydd penderfyniadau yn cael eu gwneud y tu allan i'r broses ymgysylltu, neu nad ydynt yn adlewyrchu barn rhanddeiliaid. Mae angen rheoli hyn yn ofalus.

17. Risg arall yw'r disgwyliad y byddwn efallai'n gallu cynhyrchu Datganiad Ardal ar gyfer pob cymuned yng Nghymru. Mae angen inni fod yn fanwl wrth daro'r cydbwysedd rhwng cynllunio a gwneud – a gwneud yn siŵr ein bod yn mynd i'r afael ag achosion gwaelodol yr heriau allweddol o reoli adnoddau naturiol. Oherwydd hyn, dylai Datganiadau Ardal ddarparu fframwaith lle y gall partneriaethau mwy lleol ffynnu o ganlyniad iddo.

**Goblygiadau Ariannol**

18. Rydym wedi gwneud amcangyfrifiad da o'r costau tebygol sy'n gysylltiedig â pharatoi Datganiadau Ardal, ac rydym wedi cynnwys hyn fel rhan o'n cais i Lywodraeth Cymru ar gyfer adnoddau heb eu hariannu, yn seiliedig ar y rhagdybiaethau cynllunio a amlinellwyd ym mharagraff 5. Mae risg na fydd Llywodraeth Cymru yn parhau i roi arian ar gyfer yr ail flwyddyn o fewn cais tair blynedd. Efallai y bydd yn rhaid inni gwtogi ar ein huchelgais ar y cyd o ran Datganiadau Ardal, gan leihau'r cwmpas ac ymestyn y pwynt terfyn ar gyfer darpariaeth Cymru gyfan. Mae angen yr arian er mwyn talu am y llwyth o waith i baratoi Datganiadau Ardal wrth i ni aildrefnu gwaith gweithredol arall i'n diben newydd.

**Argymhelliad/Argymhellion**

19. Dylai'r Bwrdd gymeradwyo'r ffordd ymlaen arfaethedig o ran cynhyrchu Datganiadau Ardal.